钦定古今图书集成/理学汇编/文学典/第098卷 > 魏时敏
## 钦定古今图书集成/理学汇编/文学典/第098卷 > 魏时敏

按：《列朝诗集》：时“敏”字。〈原本阙〉莆田人。少游乡校，以才辟
为邑从事，以文无害谒选。尹冢宰试以诗，深加器赏。
除无锡县丞，复除桃源丞。致政里居，年八十馀。多与
名流酬唱，兼工山水，有《竹溪诗稿》。竹溪诗如“残历愁
中尽，流年梦里过。”“山花亸绿鬓，月镜晕青天。”“官懒终
成癖，家贫易绝交。”“带雨随孤艇，穿林翳晚钟。”“径竹笼
烟翠，池荷战雨喧。”“野水帆归浦，秋山烧隔林。云归双
树老，门掩一僧贫。”《秋日病起》云：“黄花篱落家家酒，白
雁江天处处砧。”《秋日偶成》云：“双杵捣残千里梦，一樽
倾尽百年心。”《西湖》云：“林隐晓岚山半出，湖添秋雨水
平铺。”《挽诗》云：“南亩雨添耕后草，西斋尘掩读残书。酒
杯此日凭谁共，吟社他生得再回。”皆佳句也。莆又有
于潜尉林登秀，休官后亦称诗。